Huseftersynsordningen anvendes i langt de fleste handler med villaer.
Huseftersynsordningen betyder, at sælger skal præsentere køber for en tilstandsrapport, el-eftersynsrapport, samt fremlægge et tilbud på en ejerskifteforsikring, som sælger samtidig tilbyder at betale halvdelen af, inden køber signerer købsaftalen. Når sælger har fulgt denne procedure, fraskriver sælger sig sit almindelige 10-årige sælgeransvar for skjulte fejl og mangler ved ejendommen. Der er dog stadig en række undtagelser, hvor sælger kan ifalde ansvar for ejendommens eventuelle mangler.
Man skal derfor som udgangspunkt kontakte sin ejerskifteforsikring i stedet for sælger, såfremt man støder på en mangel i ejendommen, som man ikke tidligere har været bekendt med. Det er derfor vigtigt at sætte sig ind i hvad den ejerskifteforsikringen dækker – samt om der er taget udvidede forbehold, som kan betyde at ejerskifteforsikringen heller ikke dækker følgeskader af eksempelvis K3’ere, der er nævnt i tilstandsrapporten. Dækningsomfanget kan derfor vise sig at være ret begrænset. Det gør vi meget ud af at rådgive vores købere grundigt om hos Din Boligadvokat.
Sælger skal som minimum betale halvdelen af denne 5-årige præmie, som fremgår af det ejerskifteforsikringstilbud, som sælger fremlægger til køber. Alle ejerskifteforsikringer udbyder den 5-årige basisdækning. Køber har ret til at vælge et andet forsikringsselskab og er altså ikke bundet af det ilbud, som sælger har fremlagt. Såfremt du som køber vælger et dyrere tilbud, skal du selv betale den merpris der eventuelt måtte være, idet sælger alene er forpligtet til at betale halvdelen af det tilbud, som sælger har fremlagt.
De fleste forsikringsselskaber udbyder udover den 5-årige basisdækning – også en 10-årig udvidet dækning, som kan variere i dækningsomfang fra forsikringsselskab til forsikringsselskab (men dækker typisk tillige bygningsforhold uden for ejendommens fundament). Det er derfor godt at drøfte med din advokat, hvad der er mest relevant for netop den ejendom, du/I er ved at købe.
Det er vigtigt at holde sig for øje, at ejerskifteforsikringen skal tegnes inden overtagelsesdagen - eller fra dispositionsdagen, hvis man om køber får adgang til ejendommen før overtagelsesdagen.